Shooty

Shooty, občianskym menom Martin Šútovec (* 12. január 1973, Bratislava) je slovenský karikaturista, ilustrátor, grafický dizajnér a hudobník, syn Milana Šútovca. Od roku 2002 do roku 2014 pracoval v denníku SME, kde kreslil svoj denný komentár. Po vstupe investičnej skupiny Penta do vydavateľstva Petit Press prešiel do novozaloženého Denníka N.

 Životopis 
Prezývka Shooty vznikla na „odpornej normalizačnej základke“ kde na neho pokrikovali „Šútovec – Umelec a niekto napísal na papier Shooty“. V rokoch 19871991 študoval na Strednej priemyselnej škole grafickej. V grafickom dizajne pokračoval na Vysokej škole výtvarných umení, v ateliéri Grafického dizajnu profesora Ľubomíra Longauera. Pôsobil tam v rokoch 19921998 pričom sa začal grafickým dizajnom živiť. Názov jeho diplomovej práce na VŠVU bol „Prostitúcia ako metóda sebarealizácie“. Na svoju alma-mater sa vrátil na doktorandské štúdium v rokoch 20002002.

 Dielo 

 Reklamná kampaň 
Pred parlamentnými voľbami v roku 2010 uskutočnil zbierku na celoslovenskú reklamnú kampaň, ktorej cieľom bolo upozorniť na vtedajšiu politickú situáciu. Jej výnos bol viac než 72 000 €.

 Ohlasy na dielo 
V júli 2013 proti Shootyho kresbe protestovala Slovenská advokátska komora. Na kresbe nakreslil prasa v talári, ktoré odovzdáva diplom sprasačievajúcemu sa absolventovi a pritom hovorí „Stali ste sa doktorom práv. Na drancovanie tejto krajiny niet lepšej kvalifikácie.“ Komora okrem iného kresbu „považuje za nebezpečný prejav, ktorým sa hanobí skupina ľudí len z dôvodu ich vzdelania“. Podľa Matúša Kostolného, šéfredaktora Denníka SME „Karikatúra nemôže právnikov znevažovať, to robia oveľa intenzívnejšie sami. Bez toho, že by mnohí právnici v tejto krajine nerobili hanbu svojmu stavu, by nemohla byť táto karikatúra vtipná.“

V roku 2009 Shootyho zažaloval aj Robert Fico. V Shootyho karikatúre mu lekár pri prehliadke nenašiel chrbticu. Neskôr svoju žalobu o ospravedlnenie a 33 tisíc € zrušil. Konflikty s Robertom Ficom pokračujú aj pri pôsobení v Denníku N. V roku 2015 prestala na príkaz premiéra s denníkom komunikovať celá vláda. Dôvodom boli Shootyho kresby priložené ako nálepky v denníku. Je na nich znázornený Robert Fico, pričom ilustrácie niesli názvy „Chyťte zlodeja!!!“ a „Peniaze som zohnal vlastnou hlavou”. V prvom vyobrazení má premiér v rukách veľký mech, v druhom namiesto hlavy schránku.

 Hudobné aktivity 
Ako hudobník sa Martin Šútovec venuje hre na bendžo a príležitostnému spevu. V rokoch 1992 až 2017 hral v skupine Tu v dome, podieľal sa tiež na albumoch ďalších kapiel (Živé kvety, Jednofázové kvasenie).

 Knižné publikácie 







 Ocenenia 
 1997: Najkrajšie knihy Slovenska 1996 v kategórii „Príležitostné tlače, malonákladove a autorské knihy“ za knihu Baestiarium 
 2005: Novinárska cena 2004 v kategórii „Najlepší kreslený vtip, komiks, karikatúra“ za sériu karikatúr (SME) 
 2006: Novinárska cena 2005 v kategórii „Najlepší kreslený vtip, komiks, karikatúra“ za sériu karikatúr (SME, Nový Čas pre ženy) 
 2008: Novinárska cena 2007 v kategórii „Najlepší kreslený vtip, komiks, karikatúra“ za sériu karikatúr (SME) 
 2018: Novinárska cena 2017 v kategórii „Najlepší česko-slovenský kreslený vtip, komiks, karikatúra“ za sériu karikatúr (Shooty, Denník N) 

 Referencie 

 Externé odkazy 
 Shootyho osobný web
 Shootyho komentáre na webe Denníka N
 Diela Martina Šútovca v súbornom katalógu Slovenskej národnej knižnice

Kategória:Slovenskí karikaturisti
Kategória:Slovenskí ilustrátori
Kategória:Slovenskí grafickí dizajnéri
Kategória:Slovenskí hudobníci
Kategória:Laureáti Novinárskej ceny
Kategória:Absolventi Vysokej školy výtvarných umení v Bratislave
Kategória:Osobnosti z Bratislavy